**แนวคิดในการจัดทำทะเบียนสัปปุรุษประจำมัสยิด**

**บทนำ**

                การจัดทำทะเบียนสัปปุรุษ ถือเป็นภารกิจสำคัญของคณะกรรมการอิสลามประจำมัสยิด ที่จะต้องดำเนินการให้เป็นปัจจุบันและถูกต้องเสมอ เพราะทะเบียนสัปปุรุษ เป็นเอกสารข้อมูลในการบริหารมัสยิด เพื่อการพัฒนา การแก้ปัญหาและการประสานงาน ไปสู่เป้าหมายสูงสุด หากมัสยิดมิให้ความสำคัญต่อการจัดทำทะเบียนสัปปุรุษ หรือทะเบียนสัปปุรุษไม่เป็นปัจจุบัน ไม่ถูกต้อง ระดับปัญหาการบริหารมัสยิด ก็อาจเพิ่มสูงขึ้นตามลำดับ ซึ่งส่วนหนึ่งของสาเหตุดังกล่าวคือ การจัดทำทะเบียนสัปปุรุษประจำมัสยิดไม่เรียบร้อย นั่นเอง

**มัสยิดกับทะเบียนสัปปุรุษ**

               มัสยิดจำเป็นต้องมีทะเบียนสัปปุรุษเฉกเช่นเดียวกับ บ้านต้องมีสำเนาทะเบียนบ้าน ทั้งนี้ เนื่องจากพระราชบัญญัติการบริหารองค์กรศาสนาอิสลาม พ.ศ. 2540 ได้กำหนดภารกิจของมัสยิดเกี่ยวกับทะเบียนสัปปุรุษ ตามมาตรา 25 ดังนี้

               (8)  จัดให้มีและรักษาสมุดทะเบียนสัปปุรุษประจำมัสยิด และตรวจตราแก้ไขเพิ่มเติมสมุดทะเบียนดังกล่าว ให้ถูกต้อง ตามความเป็นจริง

               (9)  จำหน่ายชื่อสัปปุรุษประจำมัสยิดออกจากทะเบียน เมื่อได้สอบสวนแล้ว ปรากฏว่าผู้นั้นกระทำ การฝ่าฝืน หรือไม่ปฏิบัติให้ถูกต้อง ตามบัญญัติแห่งศาสนาอิสลาม

               จากนัยแห่งพระราชบัญญัติดังกล่าว คณะกรรมการอิสลามประจำมัสยิด จะต้องจัดลำดับความสำคัญเกี่ยวกับเรื่องนี้เป็นอันดับแรก และระดมสรรพความคิดและสรรพกำลัง เพื่อการจัดทำทะเบียนสัปปุรุษอย่างจริงจัง

**ขั้นตอนการจัดทำทะเบียนสัปปุรุษ**

               การจัดทำทะเบียนสัปปุรุษ กรณีที่มัสยิดเริ่มจัดทำทะเบียนสัปปุรุษอาจเริ่มดำเนินการ ดังนี้

               1.  สำรวจสำเนาทะเบียนบ้าน ที่อยู่ภายในเขตมัสยิด ทั้งนี้ อาจให้ ยืนยันการเป็นสัปปุรุษประจำมัสยิด เป็นลายลักษณ์อักษรด้วย จะดีมาก และคัดลอกลงในสมุดทะเบียนสัปปุรุษ หรือบันทึกแฟ้มข้อมูลสัปปุรุษประจำมัสยิดในคอมพิวเตอร์ก็ได้

               2.  สำหรับบุคคลที่อยู่นอกเขตมัสยิด และประสงค์จะเป็นสัปปุรุษประจำมัสยิด ให้คัดลอกสำเนาทะเบียนบ้านเฉพาะราย และให้ยืนยันการเป็นสัปปุรุษเป็นลายลักษณ์อักษร ลงในสมุดทะเบียนสัปปุรุษ หรือบันทึกแฟ้มข้อมูลสัปปุรุษประจำมัสยิดในคอมพิวเตอร์ เช่นเดียวกัน

               3.  ให้ปรับปรุงทะเบียนสัปปุรุษที่มีอยู่ก่อน ภายในเดือนมกราคมของทุกปี เช่น รายชื่อสัปปุรุษเข้า-ออก ตาย ฯลฯ เพื่อให้เป็นปัจจุบันเสมอ

               4.  ให้ปิดประกาศทะเบียนสัปปุรุษ หลังจากได้ดำเนินการ ตามข้อ 1-3 แล้ว เพื่อการเพิ่ม-คัดออกรายชื่อสัปปุรุษ ตามที่มีผู้ร้องขอ ทั้งนี้ ต้องเป็นไปตามมติของคณะกรรมการอิสลามประจำมัสยิด เป็นสำคัญ

               5.  กรณีมีการคัดเลือกคณะกรรมการอิสลามประจำมัสยิด ให้คัดลอกเฉพาะสัปปุรุษที่มีอายุตั้งแต่ 15 ปีบริบูรณ์ ขึ้นไป เป็นบัญชีผู้มีสิทธิคัดเลือกคณะกรรมการอิสลามประจำมัสยิดโดยเฉพาะ หรืออาจบันทึกแฟ้มข้อมูลด้วยคอมพิวเตอร์ ก็จะดีมาก

               6.  การจัดทำทะเบียนสัปปุรุษประจำมัสยิด ควรมีสำเนาอย่างน้อย 2 ชุด โดยแยกเป็นจังหวัด/เขต(อำเภอ)แขวง(ตำบล)หมู่/ตรอก-ซอย/ถนน หรือหมู่บ้าน ตามลำดับ เพื่อความสะดวกในการตรวจสอบและปรับปรุงแก้ไขต่อไป

**บทสรุป**

               การจัดทำทะเบียนสัปปุรุษ มิใช่เป็นเรื่องใหม่สำหรับผู้บริหารมัสยิด และมิใช่เป็นเรื่องยากในการดำเนินการ แต่อยู่ที่การจัดการของคณะกรรมการอิสลามประจำมัสยิด และผู้รับผิดชอบ นั่นคือ นายทะเบียน ว่า ได้ดำเนินการตามขั้นตอนหรือไม่ประการใด และมีการปรับปรุง แก้ไข ให้เป็นปัจจุบันหรือไม่ ขณะนี้ สังคมไทย อยู่ในยุคข้อมูลข่าวสาร หากแต่ละมัสยิดสามารถจัดทำแฟ้มข้อมูลสัปปุรุษประจำมัสยิดด้วยคอมพิวเตอร์ได้ โดยเพิ่มข้อมูลเกี่ยวกับประวัติครอบครัว การศึกษา การประกอบอาชีพ รายได้-รายจ่าย สถานภาพการสมรส หย่าร้าง ฯลฯ และมีการปรับปรุง แก้ไข ข้อมูลให้เป็นปัจจุบันอยู่เสมอ อาจถือได้ว่า ปัจจัยดังกล่าว เป็นเครื่องมือในการพัฒนามัสยิดอย่างมีคุณค่าและมีความหมายยิ่ง

ร่างระเบียบว่าด้วยการรับมุสลิมเข้าเป็นสัปปุรุษประจำมัสยิด

ตัวอย่างบันทึกสอบสวน

ทะเบียนสัปปุรุษประจำมัสยิด

คำสั่งตั้งผู้จัดการศพ

รายการการประชุม  หนังสือยินยอมของคู่สมรส